SET ปิดเช้ารีบาวด์ 10 จุด ลุ้นเปิดเมืองปลายปี หลังปชช.รับวัคซีนวันแรก
SET ปิดเช้ารีบาวด์ 10 จุด ลุ้นเปิดเมืองปลายปี หลังปชช.รับวัคซีนวันแรก โดยดัชนีช่วงเช้าปิดที่ระดับ 1,621.28 จุด เพิ่มขึ้น 9.75 จุด หรือ 0.60% มูลค่าการซื้อขาย 4.99 หมื่นล้านบาท
7 มิ.ย. 2564

ผู้สื่อข่าวรายงานว่า ดัชนีช่วงเช้าปิดที่ระดับ 1,621.28 จุด เพิ่มขึ้น 9.75 จุด หรือ 0.60% มูลค่าการซื้อขาย 4.99 หมื่นล้านบาท
10 หุ้นดันดัชนีเช้านี้

ด้านน.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้น รับ Sentiment บวกจากการฉีดวัคซีนโควิด-19 ในประเทศเป็นวันแรก ซึ่งช่วยหนุนตลาดฯได้ในระยะสั้นในระดับหนึ่ง แต่ก็ยังต้องดูความต่อเนื่องของการฉีดวัคซีนด้วย ทำให้เป็นความคาดหวังการเปิดเมืองในช่วงปลายปีนี้ อีกทั้งภูเก็ตก็จะเปิดให้นักท่องเที่ยวต่างชาติเข้ามาในไทยได้ในวันที่ 1 ก.ค.นี้แล้ว
ขณะที่ตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบ ซึ่งปัจจัยนอกประเทศจะต้องจับตาตัวเลขเศรษฐกิจของสหรัฐฯมากขึ้นหลังจากที่เริ่มมีการพูดถึงการปรับขึ้นอัตราดอกเบี้ยกันมากขึ้น และนางเจเน็ต เยลเลน รัฐมนตรีคลังสหรัฐก็ยังออกมาพูดว่า อัตราดอกเบี้ยปรับตัวขึ้นเล็กน้อย ก็อาจจะเป็นผลดี
อย่างไรก็ดี ให้ติดตามตัวเลขเงินเฟ้อสหรัฐที่จะออกมาในวันพฤหัสนี้ และจับตาทิศทางการปรับขึ้นอัตราดอกเบี้ยของธนาคารกลางสหรัฐฯ (เฟด) และการชะลอทำโครงการซื้อพันธบัตรตามมาตรการผ่อนคลายเชิงปริมาณ (QE) ของสหรัฐฯด้วยว่าจะเกิดขึ้นเร็วกว่าคาดหรือไม่ รวมถึงรอติดตามการประชุมเฟดในช่วงกลางเดือนนี้
สำหรับแนวโน้มการลงทุนในช่วงบ่ายนี้ น.ส.ธีรดา กล่าวว่า ดัชนีฯสามารถยืนเหนือ 1,600 จุด ได้ ระยะสั้นจึงดูดี และมีโอกาสที่จะปรับตัวขึ้นได้ แต่ก็ต้องขึ้นอยู่กับความต่อเนื่องของการฉีดวัคซีนโควิด-19 ด้วย ซึ่งก็มองว่าตลาดฯคงจะแกว่ง Sideway up ในกรอบ โดยมีแนวรับ 1,600-1,610 จุด ส่วนแนวต้าน 1,625 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK   มูลค่าการซื้อขาย  2,362.41 ล้านบาท  ปิดที่ 120.00 บาท เพิ่มขึ้น  1.50 บาท
OR      มูลค่าการซื้อขาย  1,569.41 ล้านบาท  ปิดที่  31.50 บาท เพิ่มขึ้น  0.25 บาท
BANPU   มูลค่าการซื้อขาย  1,537.39 ล้านบาท  ปิดที่  14.00 บาท ลดลง   0.30 บาท
PTT     มูลค่าการซื้อขาย  1,301.77 ล้านบาท  ปิดที่  41.50 บาท เพิ่มขึ้น  0.25 บาท
SCB     มูลค่าการซื้อขาย  1,281.06 ล้านบาท  ปิดที่ 102.00 บาท ลดลง   1.50 บาท